ยืนยันคุมเข้มกระบวนการผลิตกุ้งทะเลไทยด้วยมาตรฐาน ความปลอดภัย ห่วงใยต่อสิ่งแวดล้อม ขอผู้บริโภคมั่นใจ
นายเฉลิมชัย สุวรรณรักษ์ รองอธิบดีกรมประมง เปิดเผยว่า ในปี 2556 สถานการณ์การผลิตกุ้งทะเลของไทยประสบวิกฤตการณ์การแพร่ระบาดของโรคตายด่วน ส่งผลให้ผลผลิตกุ้งทะเลของไทยลดลงเป็นอย่างมาก ประกอบกับยังคงพบการระบาดของโรคกุ้งทะเลชนิดอื่น จึงทำให้ผลผลิตกุ้งทะเลของไทยฟื้นตัวไม่มากนัก แต่มีแนวโน้มเพิ่มขึ้นอย่างต่อเนื่อง หากแต่ในปี 2563 และปี 2564 ผลผลิตกุ้งทะเลมีปริมาณลดลงเล็กน้อย ซึ่งปัจจัยหนึ่งเป็นผลกระทบจากสถานการณ์การระบาดของโรคโควิด -19 โดยในปี 2564 มีปริมาณผลผลิตรวมโดยประมาณ 257,000 ตัน จากปัญหาการขาดแคลนวัตถุดิบกุ้งทะเลที่ผ่านมา ผู้ประกอบการห้องเย็นและโรงงานแปรรูปจึงหาแนวทางแก้ไขปัญหาโดยการนำเข้าวัตถุดิบกุ้งทะเลจากต่างประเทศเฉพาะช่วงเวลาและปริมาณผลผลิตภายในประเทศที่มีปริมาณน้อย เพื่อให้อุตสาหกรรมกุ้งทะเลไทยสามารถขับเคลื่อนต่อไปได้และยังคงมีศักยภาพทางการแข่งขันในระดับโลกอย่างไรก็ตาม กรมประมง กำหนดเป้าหมายและกิจกรรมการดำเนินงาน รวมทั้งหมด 27 กิจกรรมครอบคลุมการดำเนินงานตลอดห่วงโซ่การผลิต ตั้งแต่ต้นน้ำ กลางน้ำ และปลายน้ำ โดยมุ่งหวังว่า ผลผลิตกุ้งทะเลของไทยจะสามารถกลับฟื้นคืนมาอยู่ในระดับ 400,000 ตัน ในปี 2566 และร่วมกันผลักดันให้โรงเพาะฟักฯ ทุกแห่งผลิตลูกพันธุ์กุ้งทะเลที่ได้คุณภาพ ปลอดโรคและผลผลิตกุ้งทะเลปลอดสารตกค้าง ควบคู่กับการส่งเสริมให้ฟาร์มเลี้ยงทุกแห่งได้รับการรับรองมาตรฐาน GAP ภายในปี 2567